《满江红 吊向烈女墓》
清代·陆进

蔓草荒烟，问谁氏、断碑磨灭。争道是、向家幼女，持贞矢节。

待字年时身未嫁，于归欲赋夫先没。却等閒、不说未亡人，心如铁。

私恩少，情偏切。大义凛，志尤决。尽满腔孤愤，刀痕迸裂。

地下青燐应烈焰，闺中红粉成英杰。只年年、寒食杜鹃啼，流红血。

作者简介：浙江仁和人，字荩思。岁贡，官温州训导。工制举业，尤嗜诗。有《巢青阁集》、《付雪词》。